Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 02/21 – odl. US in [3/22](http://www.uradni-list.si/1/objava.jsp?sop=2022-01-0014) – ZDeb) **Ministrstvo za notranje zadeve – Policija,** Štefanova ulica 2, Ljubljana, objavlja javni natečaj za zasedbo treh prostih uradniških delovnih mest za nedoločen čas, in sicer:

**VIŠJI POLICIJSKI INŠPEKTOR** (šifra DM 71389) v Generalni policijski upravi, Uradu za informatiko in telekomunikacije, Sektorju za razvoj aplikacij – delo na področju razvoja aplikacij (izvaja se v nazivih višji policijski inšpektor III, II in I).

**Prednost pri izbiri za zasedbo enega delovnega mesta višji policijski inšpektor (datapower razvijalec) bodo imeli kandidati z izkušnjami iz »uporabniškega nadzora dostopa do resorjev« z uporabo JWT in OAuth, izkušnjami z jeziki za xml-transformacije XSLT (XQuery, XPath), izkušnjami s skriptnimi jeziki (javascript, Gateway Scripts-ECMAScript), izkušnjami z razvojem REST in SOAP API-jev, poznavanjem konceptov SOA, Webservices, SOAP in REST, dobrim poznavanjem standardov XML, JSON, WSDL, XSD in validacijo sporočil po standardih, poznavanjem AAA (authentication authorization audit) rešitev (npr OAuth2.0, SAML, SSO...), poznavanjem in uporabo SoapUI in drugih orodij za testiranje, analiziranje in diagnosticiranje (npr wireshark, command-line ukazi za mrežno administracijo), poznavanjem mrežnih varnostnih protokolov SSL, TLS, dig.certifikati in enkripcija, digitalno podpisovanje in verificiranje, WS-security, poznavanjem Internetnih protokolov (SMTP, LDAP, HTTP, HTTPS, FTP, SFTP, FTPS TCP/IP) in poznavanjem SQL podatkovnih baz (DB2,Oracle,Postgres...), Messaging Service (MQ,AMQ), FTP klient/server, SMTP mail server/klient komponent za potrebe integracij s front/back-end sistemi.**

**Prednost pri izbiri za zasedbo dveh delovnih mest višji policijski inšpektor (razvijalec aplikacij) bodo imeli kandidati z znanjem računalništva, izkušnjami s področja razvoja aplikacij, z vodenjem projektov, z razvojem spletnih aplikacij, s programiranjem v programskem jeziku JAVA, z razvojem spletnih servisov (REST, SOAP), z relacijskimi bazami podatkov (DB2, PostgreSQL) in jezika SQL in izkušnjami z delom s HTML5, javascript in angular framework in poznavanjem platforme Elasticsearch.**

Kandidate prosimo, da v priloženem obrazcu Vloga za zaposlitev pod točko 4/d podrobno obrazložijo poznavanje področja dela.

Kandidat, ki se bo prijavil na prosta delovna mesta, mora izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja), najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja);
* najmanj 4 leta delovnih izkušenj;
* opravljeno obvezno usposabljanje za imenovanje v naziv (če izbrani kandidat usposabljanja še ni opravil, ga mora opraviti v zakonsko določenem roku);
* da ima opravljen izpit za izvajanje policijskih pooblastil (če izbrani kandidat izpita še ni opravil, ga mora opraviti v zakonsko določenem roku);
* dovoljenje za dostop do tajnih podatkov stopnje »ZAUPNO« (kandidat ga lahko pridobi v okviru izbirnega postopka);
* da ni bil pravnomočno obsojen zaradi naklepnega kaznivega dejanja, za katero se storilec preganja po uradni dolžnosti, ali da ni bil pravnomočno obsojen zaradi drugega kaznivega dejanja na nepogojno kazen zapora v trajanju več kot tri mesece;
* da zoper osebo ni vložena pravnomočna obtožnica zaradi naklepnega kaznivega dejanja, za katero se storilec preganja po uradni dolžnosti;
* da je državljan Republike Slovenije s stalnim prebivališčem v Evropski uniji;
* da je bil varnostno preverjen v obsegu in na način, kot je določen v Zakonu o organiziranosti in delu v policiji, in da zanj ne obstaja varnostni zadržek;
* veljavno vozniško dovoljenje B-kategorije;
* znanje uradnega jezika;
* da nima dvojnega državljanstva;
* da ni član politične stranke in da o tem poda pisno izjavo.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. **Delovne izkušnje se dokazujejo z verodostojnimi listinami, iz katerih sta razvidna čas opravljanje dela in stopnja izobrazbe.**

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti ali magistrsko izobrazbo (2. bolonjska stopnja).

Za javne uslužbence, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih.

Naloge delovnega mesta:

* opravljanje najzahtevnejših nalog z delovnega področja OE,
* pripravljanje informacij, poročil in analiz ter predlaganje sistemskih ukrepov,
* spremljanje, analiziranje, proučevanje in ocenjevanje varnostnih razmer ter učinkovitosti in uspešnosti policijskega dela,
* vodenje zahtevnejših nalog,
* zagotavljanje strokovne pomoči in izvajanje nadzora,
* sodelovanje pri izpopolnjevanju in usposabljanju delavcev policije in drugih,
* sodelovanje pri pripravi predpisov s področja dela,
* sodelovanje v projektih,
* usklajevanje nalog z drugimi državnimi organi in institucijami,
* oblikovanje novih oblik policijskega dela,
* sodelovanje pri izpopolnjevanju taktike policijskega dela,
* izvajanje policijskih pooblastil,
* opravljanje nalog prekrškovnega organa v skladu s predpisi,
* opravljanje drugih nalog s svojega delovnega področja, ki jih naroči nadrejeni,
* izvajanje nalog v skladu s 4. členom Zakona o nalogah in pooblastilih Policije.

Posebnosti delovnega mesta: neenakomerni delovni čas (razpored), pooblaščena uradna oseba, stalnost, izpostavljenost dodatnim tveganjem, ki vplivajo na notranjo varnost v policiji.

Prijava mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis dela ter stopnjo zahtevnosti delovnega mesta),
3. izjavo kandidata, da:
* je državljan Republike Slovenije s stalnim prebivališčem v Evropski uniji,
* ni član politične stranke,
* nima dvojnega državljanstva,
* ima znanje uradnega jezika,
* ima veljavno vozniško dovoljenje B-kategorije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot tri mesece,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
1. izjavo, da za namen tega postopka dovoljuje Ministrstvu za notranje zadeve pridobitev podatkov iz 3. točke iz uradne evidence (v primeru, da kandidat z vpogledom iz uradnih evidenc ne soglaša, mora sam predložiti vsa dokazila).

Strokovna usposobljenost kandidatov se bo presojala na podlagi navedb v prijavi, priloženih pisnih izjav in razgovora ter s pisnim oziroma praktičnim preverjanjem kandidatovega znanja, če bo to potrebno.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

V izbirni postopek se v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) ne uvrstijo kandidati, ki ne izpolnjujejo natečajnih pogojev.

Izbrani kandidati bodo delo na delovnem mestu višji policijski inšpektor opravljali v nazivu višji policijski inšpektor III z možnostjo napredovanja v naziv višji policijski inšpektor II in I. Z izbranimi kandidati bo sklenjeno delovno razmerje za nedoločen čas s polnim delovnim časom ter šestmesečno poskusno dobo. Izhodiščni plačni razred na razpisanem delovnem mestu je 37. Izbrani kandidati bodo delo opravljali v prostorih Ministrstva za notranje zadeve – Policije, Urada za informatiko in telekomunikacije, Štefanova ulica 2, Ljubljana, oziroma v drugih uradnih prostorih organa.

Kandidati pošljejo prijavo preko spletne strani **https://kadri.mnz.gov.si/delovna-mesta/** ali v pisni obliki na priloženem obrazcu **Vloga za zaposlitev,** ki jo pošljejo v zaprti ovojnici z označbo: **»za javni natečaj – višji policijski inšpektor, št. 1100-330/2022«** na naslov: **Ministrstvo za notranje zadeve, Štefanova ulica 2, 1501 Ljubljana**, in sicer **v 21 dneh** po objavi na osrednjem spletnem mestu države uprave GOV.SI in Zavodu RS za zaposlovanje. Če je prijava poslana po pošti, se šteje, da je pravočasna, če je oddana na pošto priporočeno najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov **gp.mnz@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem izbirnem postopku bo objavljeno na spletnih straneh Policije.

Informacije o delovnem področju: Alojz Tič, Sektor za razvoj aplikacij, tel. št. 01 428 48 03. Informacije o izvedbi javnega natečaja: Tina Mitrović, Urad za organizacijo in kadre, tel. št. 01 428 48 24.

V besedilu natečaja navedeni izrazi v moški slovnični obliki so uporabljeni kot nevtralni za ženske in moške.